Hatta barapa lamanya barlaki istri maharaja itu Putri Huripan hamil. Ganap bulannya ganap harinya Putri Huripan itu baranak parampuan, dinamai Putri Kalarang. Hatta - banyak tiada itu tarsuratkan - basar Putri Kalarang itu maka kata Maharaja Suryaganggawangsa: "Hai adikku Suryawangsa, kamanakanmu Putri Kalarang itu sudah basar. Tiada patut urang lain mangambil istri malainkan kamu mangambilnya istri itu. Samasa ini tiada nang patut akan suaminya wastu kamu." Maka sambah Pangeran Suryawangsa: Patik junjung sabda syah alam itu." Maka barlaki istri Pangeran Suryawangsa itu lawan Putri Kalarang itu; astilah barlaki istri saparti astilah takhta adat nang dahulu itu jua. Maka banyak tiada tarsabutkan lamanya Pageran Suryawangsa itu baristri itu maka baranak laki-laki, dinamai Raden Carang Lalean. Maharaja Suryaganggawangsa baranak pula parampuan, dinamai Putri Kalungsu. Maka Raden Carang Lalean itu sudah basar, Putri Kalungsu itu sudah basar jua - banyaklah tiada tarsuratkan itu - maka kata Maharaja Suryaganggawangsa: "Hai adikku Suryawangsa, anakmu itu Carang Lalean kuparistrikan dangan anakku Kalungsu. Jadinya itu baristri mamarina, karana istrimu paranah kamanakanmu itu, saluk-barsaluk, karana tiada nang patut mangambil istri itu." Maka sambah Pangeran Suryawangsa itu: "Patik junjng sabda syah alam itu atas batu kapala patik itu." Maka diparistrikan Raden Carang Lalean lawan Putri Kalungsu itu saparti astilah dahulu kala itu, barsuka-sukaan. Banyak tiada tarsuratkan.